รัฐมนตรีเกษตรฯ เดินหน้าหนุนการใช้ยางพาราในหน่วยงานภาครัฐ สั่งเร่งตรวจสอบติดตามปัญหาการใช้ยางพาราในหน่วยงานรัฐอย่างใกล้ชิด
รัฐมนตรีว่าการกระทรวงเกษตรและสหกรณ์ เดินหน้าหนุนการใช้ยางพาราในหน่วยงานภาครัฐ สั่งเร่งตรวจสอบติดตามปัญหาการใช้ยางพาราในหน่วยงานรัฐอย่างใกล้ชิด

นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยว่าตามที่รัฐบาลได้มีนโยบายสนับสนุนให้หน่วยงานภาครัฐใช้ยางพารา ซึ่งขณะนี้องค์กรปกครองส่วนท้องถิ่น (อปท.) หลายแห่งได้เริ่มสนองนโยบายดังกล่าวโดยได้ใช้งบประมาณของ อปท.ไปจัดทำโครงการทำถนนด้วยยางพารา ขณะเดียวกันมีรายงานว่าการใช้งบประมาณของ อปท.บางแห่งยังมีปัญหาการอนุมัติ หรือการใช้จ่ายตามระเบียบว่าด้วยการงบประมาณของ อปท. จึงสั่งการให้หน่วยงานที่เกี่ยวข้องเร่งตรวจสอบติดตามปัญหาการใช้ยางพาราในหน่วยงานภาครัฐ โดยให้เกษตรและสหกรณ์จังหวัด และการยางแห่งประเทศไทยจังหวัด ประสานงานกับท้องถิ่นจังหวัดเพื่อสอบถามเจ้าหน้าที่ อปท.ในพื้นที่เพื่อลงไปตรวจสอบติดตามการทำถนน หรือโครงการใช้ยางพาราว่ามีปัญหาในการจัดซื้อน้ำยางจากเกษตรกรหรือไม่ มีความก้าวหน้าเพียงใด พร้อมทั้งให้รายงานปัญหา อุปสรรคและความก้าวหน้าให้เกษตรและสหกรณ์ส่วนกลางทราบทุกระยะ  ประสานกับกรมส่งเสริมการปกครองท้องถิ่นและกรมบัญชีกลางเพื่อหารือในแนวทางการแก้ไขปัญหาให้หน่วยปฎิบัติในพื้นที่โดยเร็ว  ประสานงานกับกระทรวงคมนาคม กรมทางหลวงและกรมทางหลวงชนบท หรือหน่วยรัฐอื่นๆ เพื่อหารือให้พิจารณาสนับสนุนการใช้ยางพาราในถนนสายรองต่างๆ ทั่วประเทศโดยใช้งบประมาณเหลือจ่ายปี 2561 หรือปี 2562 หรืองบประมาณกลางปี

นอกจากนี้ ให้เกษตรและสหกรณ์จังหวัดประสานงานกับสำนักงานจังหวัดเพื่อเสนอผู้ว่าราชการจังหวัดพิจารณาสนับสนุนให้ใช้เงินงบประมาณเหลือจ่ายจากงบประมาณพัฒนาจังหวัด หรือกลุ่มจังหวัดมาใช้ในโครงการการใช้ยางพาราในหน่วยงานภาครัฐตามนโยบายของรัฐบาลอีกทางหนึ่งด้วย